แนวโน้มดัชนีเช้าแกว่งไซต์เวย์คล้ายภูมิภาค
นักวิเคราะห์ฯคาดตลาดหุ้นไทยเช้านี้แกว่งไซต์เวย์ อิงลงเล็กน้อย คงจะแนวเดียวกับตลาดภูมิภาคที่เช้านี้ปรับตัวลงเล็กน้อย&nbsp; เล็งเก็งกลุ่มอสังหาฯ-สื่อสาร
22 ก.ค. 2553

นักวิเคราะห์ฯคาดตลาดหุ้นไทยเช้านี้แกว่งไซต์เวย์ อิงลงเล็กน้อย คงจะแนวเดียวกับตลาดภูมิภาคที่เช้านี้ปรับตัวลงเล็กน้อย  เล็งเก็งกลุ่มอสังหาฯ-สื่อสาร
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า ตลาดหุ้นไทยเช้านี้คาดว่าจะแกว่งไซต์เวย์ อิงขาลงเล็กน้อย ซึ่งคงจะเป็นในทิศทางเดียวกับตลาดหุ้นอื่นในภูมิภาคเอเชียที่ส่วนใหญ่เช้านี้จะปรับตัวลงเล็กน้อย เนื่องจากปัจจัยภายนอกประเทศในเรื่องการฟื้นตัวทางเศรษฐกิจยังมีความเปราะบางอยู่
อย่างไรก็ดี ตลาดบ้านเราคงยังเป็นลักษณะของการเล่นเก็งกำไรในหุ้นกลุ่มขนาดกลาง-เล็ก โดยเฉพาะกลุ่มอสังหาริมทรัพย์และกลุ่มสื่อสาร ซึ่งเป็นการเล่นตามกระแสข่าวที่ออกมา ขณะที่หุ้นขนาดใหญ่อย่างกลุ่มพลังงานคงจะยังไม่ไปไหน เนื่องจากเวลานี้มีการคาดการณ์กันว่าผลประกอบการของกลุ่มพลังงานจะแออกมาแย่ลง และยังมีข่าวลบจากการยืดเวลาควบรวมกิจการ IRPC กับ PTTAR อีกด้วย ส่วนหุ้นในกลุ่มแบงก์ก็เริ่มมี Sell on fact อีกทั้งการที่ตลาดฯเข้ามาตรวจสอบการซื้อขายหุ้น TMB ทำให้นักลงทุนบางส่วนวิตก   พร้อมให้แนวรับ 820, 824 จุด แนวต้าน 837 จุด          
นายอนุพนธ์ ศรีอาจ ผู้อำนวยการอาวุโสฝายวิจัย บล.บีฟิท กล่าวว่า ตลาดหุ้นไทยเช้านี้คาดว่าจะผันผวน เพราะปัจจัยภายนอกยังเป็นลบ แต่ในช่วงที่ผ่านมาอิทธิพลของปัจจัยภายนอกมีผลกับตลาดหุ้นไทยไม่มากนัก ทำให้ตลาดหุ้นไทยยังดูดีกว่าต่างประเทศ 
ขณะที่ปัจจัยภายในประเทศ เป็นเรื่องข้อมูลเศรษฐกิจที่ยังแข็งแกร่ง อย่างเช่นล่าสุดวานนี้ตัวเลขการส่งออกออกมาดี มุมมองแนวโน้มเศรษฐกิจก็ค่อนข้างไปในทางที่ดีขึ้น มีการปรับประมาณการณ์ทางเศรษฐกิจของหน่วยงานต่างๆทั้งแบงก์ชาติ กระทรวงการคลัง ถือว่าเป็นปัจจัยที่ทำให้ตลาดหุ้นไทยต้านทานปัจจัยลบที่มาจากภายนอกได้ 
“ช่วงที่ผ่านมาหุ้นไทยถือว่าค่อนข้างที่จะแข็งแกร่งกว่าหุ้นต่างประเทศ อย่างไรก็ตามถ้ามองถึงตัวดัชนีก็ยังถือว่าค่อนข้างที่จะผันผวนอยู่ ส่วนใหญ่เล่นขึ้นแล้วก็ขายลงมาทำกำไร การเคลื่อนไหวค่อนข้างผันผวน แต่ว่าในเชิงกลยุทธ์มองว่าถ้าจะเล่นเก็งกำไรดัชนีก็ไม่ควรจะต่ำกว่า 820 จุด คือถ้ามันสูงกว่าก็จะมีการเล่นเก็งกำไร"นายอนุพนธ์ กล่าว  
ทั้งนี้ แนะให้ระวังการขายทำกำไรในช่วงสั้น พร้อมให้แนวรับที่ 820 จุด แนวต้านที่ 836 จุด